**ПРЕДЛОГ ЗАКОНА**

**О ПРОГЛАШЕЊУ АУТОНОМНЕ ПОКРАЈИНЕ КОСОВО И МЕТОХИЈА ЗА ПОДРУЧЈЕ ПОСЕБНЕ СОЦИЈАЛНЕ ЗАШТИТЕ**

**1. Уводне одредбе**

**Садржина закона**

**Члан 1.**

Овим законом проглашава се подручје посебне социјалне заштите и уређују права на посебну социјалну заштиту, као и услови, надлежност и поступак за остваривање тих права, како би се спречило настајање и отклониле последице социјалне искључености на подручју посебне социјалне заштите.

**Подручје посебне социјалне заштите**

**Члан 2.**

Проглашава се Аутономна покрајина Косово и Метохија за подручје посебне социјалне заштите.

**Лица која остварују права по овом закону**

**Члан 3.**

Права по овом закону могу остварити само лица која живе на подручју посебне социјалне заштите.

Сматра се да лице живи на подручју посебне социјалне заштите ако се трајно настанило на територији Аутономне покрајине Косово и Метохија где поседује или закупљује стамбени простор у којем живи са породицом, друге непокретности које користи и одржава, проводи своје слободно време, учествује у друштвеном, културном и верском животу, односно ако је центар његових животних активности, професионалних, економских, породичних, социјалних и других веза које доказују његову трајну повезаност са местом у коме се настанило на територији Аутономне покрајине Косово и Метохија.

**Права на посебну социјалну заштиту**

**Члан 4.**

Права по овом закону јесу:

1) социјално новчано давање за незапослена лица;

2) социјално новчано давање за старија лица.

Влада може, на предлог Канцеларије за Косово и Метохију, посебним програмом утврдити друге мере социјалне подршке и помоћи лицима у ризику од социјалне искључености која живе на подручју посебне социјалне заштите.

**Непреносивост права**

**Члан 5.**

Права по овом закону јесу лична права и не могу се преносити на друга лица.

**Утицај на остваривање права по другим прописима**

**Члан 6.**

Права остварена по основу овог закона нису од утицаја на остваривање других права из области социјалне или здравствене заштите или финансијске подршке породици са децом, права по основу незапослености и права по основу других прописа.

**Обезбеђивање средстава за остваривање права**

**Члан 7.**

Средства за остваривање права из овог закона обезбеђују се у Финансијском плану Националне службе за запошљавање, односно буџету Републике Србије.

Влада утврђује висину социјалних новчаних давања из овог закона, у складу са обезбеђеним средствима.

**2. Услови за остваривање права**

**Социјално новчано давање за незапослена лица**

**Члан 8.**

Право на социјално новчано давање може да оствари незапослено лице које живи на подручју посебне социјалне заштите, ако испуњава следеће услове:

-да је држављанин Републике Србије,

-да је навршило 18 година живота,

-да је на Евиденцији о незапосленом Националне службе за запошљавање,

- да не остварује приходе од рада по основу уговора о делу и накнаде за рад по другом правном основу,

- да  не остварује приходе од рада без уговора о раду или уговора о привременим и повременим пословима или по основу рада од нерегистроване делатности или код лица и органа ван правног поретка Републике Србије,

- да Републику Србију сматра својом државом.

**Социјално новчано давање за старија лица**

**Члан 9.**

Право на социјално новчано давање може да оствари старије лице које живи на подручју посебне социјалне заштите, ако испуњава следеће услове:

-да је држављанин Републике Србије,

- да је навршило 65 година живота,

- да не остварује приходе по основу радног односа или рада по другом основу,

- да не остварује приходе од рада без уговора о раду или уговора о привременим и повременим пословима или по основу рада од нерегистроване делатности или код лица и органа ван правног поретка Републике Србије,

- да није корисник права на пензију или да није испунило услове за стицање права на пензију, према правним прописима Републике Србије;

- да Републику Србију сматра својом државом.

**Престанак права**

**Члан 10.**

Право на социјално новчано давање за незапослене престаје:

1) када корисник права престане да испуњава било који од услова за остваривање права прописаних овим законом;

2) када корисник права буде брисан са Евиденције о незапосленом код Националне службе за запошљавање или из других законом прописаних разлога престане да се води на тој евиденцији;

3) када корисник права буде правноснажно осуђен за кривично дело из групе кривичних дела против уставног уређења и безбедности Републике Србије, против државних органа, против правосуђа и против Војске Србије,

4) када корисник права одбије радно ангаживање на пословима који се организују с циљем остваривања одређеног друштвеног интереса на подручју посебне социјалне заштите на позив надлежног органа јединице локалне самоуправе;

5) смрћу корисника права.

Право на социјално новчано давање за старија лица престаје:

1) када корисник права престане да испуњава било који од услова за остваривање права прописаних овим законом,

2) када корисник права буде правноснажно осуђен за кривично дело из групе кривичних дела против уставног уређења и безбедности Републике Србије, против државних органа, против правосуђа и против Војске Србије,

3) смрћу корисника права.

Лице коме је престало право на новчано социјално давање у складу са овим законом може поново остварити исто право или остварити друго право из овог закона, ако у међувремену за то испуни прописане услове.

**3. Надлежност**

**Члан 11.**

О правима на посебну социјалну заштиту из члана 4. став 1. овог закона одлучује председник извршног органа јединице локалне самоуправе (у даљем тексту: надлежни орган).

Послови из става 1. овог члана врше се као поверени послови.

**4. Поступак за утврђивање и остваривање права**

**Примена закона којим се уређује општи управни поступак**

**Члан 12.**

На поступке у којима се одлучује о правима на посебну социјалну заштиту примењују се одредбе закона којим је уређен општи управни поступак, ако овим законом није другачије одређено.

**Покретање поступка**

**Члан 13.**

Поступак за признавање права из члана 4. став 1. овог закона покреће се захтевом странке.

Захтев из става 1. овог члана подноси се електронским путем или на писарници за пријем захтева за остваривање јавних и административних услуга на подручју посебне социјалне заштите, коју одреди Влада.

**Комисија за процену посебног социјалног статуса**

**Члан 14.**

Надлежни орган у поступку одлучивања дужан је да прибави налаз комисије за процену посебног социјалног статусa (у даљем тексту: комисија).

Комисију чине најмање по један представник месно надлежног центра за социјални рад, филијале Националне службе за запошљавање надлежне за подручје посебне социјалне заштите и јединице локалне самоуправе са тог подручја.

Чланове комисије за једну или више јединица локалне самоуправе на подручју посебне социјалне заштите именује директор Канцеларије за Косово и Метохију.

Комисија утврђује чињенице од утицаја на остваривање права о којима се не води службена евиденција, а налаз комисије служи као доказно средство за остваривање права из овог закона.

Чланови комисије не остварују право на накнаду за рад.

**Коначност решења и правно средство**

**Члан 15.**

Решење надлежног органа коначно је у управном поступку у првом степену.

Решење из става 1. овог члана може се побијати тужбом у управном спору, у складу са законом којим се уређују управни спорови.

**Динамика и начин исплате**

**Члан 16.**

Решења којима се признају права по овом закону извршавају се по службеној дужности.

Социјална новчана давања за незапослена лица исплаћују се преко Националне службе за запошљавање, а социјална новчана давања за старија лица ‒ преко надлежног центра за социјални рад, на основу коначних решења које исплатиоцу доставља доносилац решења.

Социјална новчана давања из става 2. овог члана исплаћују се једном месечно.

Месечни износ новчаног давања из става 2. овог члана припада од првог дана наредног месеца по поднетом захтеву, а исплаћује се у текућем месецу за претходни месец.

**Дужност пријављивања промена од утицаја на признато право**

**Члан 17.**

Корисник права прописаних овим законом дужан је да надлежном органу пријави сваку промену која утиче на коришћење и престанак права у року од 15 дана од дана настанка промене.

**Преиспитивање услова за остваривање права**

**Члан 18.**

Надлежни орган, по службеној дужности, најмање једном годишње преиспитује услове за остваривање права из члана 4. став 1. овог закона.

У поступку из става 1. овог члана надлежни орган доноси ново решење само ако је дошло до промена које су од утицаја на даље коришћење признатог права.

**Евиденција**

**Члан 19.**

Надлежни орган води евиденцију о правима из члана 4. став 1. овог закона, у електронском облику.

Евиденција садржи податке о корисницима и оствареним правима.

Подаци о корисницима права су: презиме, име једног родитеља, име, јединствени матични број грађана, пол, датум, место и држава рођења, држављанство, националност, пребивалиште односно боравиште, признато право, датум почетка коришћења права.

Обрада података врши се с циљем извршавања законом поверених овлашћења, а у складу са прописом који уређује заштиту података о личности.

**Надлежност за доношење прописа за спровођење закона**

**Члан 20.**

Влада ближе уређује начин подношења захтева, услове и начин утврђивања и остваривања права по овом закону, начин рада и садржину налаза комисије, начин исплате права, вођење евиденције и друга питања од значаја за остваривање права по овом закону.

**5. Прелазне и завршне одредбе**

**Рок за доношење прописа за спровођење овог закона**

**Члан 21.**

Прописи за спровођење овог закона донеће се до дана почетка примене овог закона.

**Рок за образовање комисија**

**Члан 22.**

Директор Канцеларије за Косово и Метохију донеће решења о образовању комисија у року од 15 дана од дана ступања на снагу овог закона.

**Подношење захтева за остваривање права**

**Члан 23.**

Захтеви за остваривање права из члана 4. става 1. овог закона примаће се електронски и на писарници за пријем захтева за остваривање јавних и административних услуга на подручју посебне социјалне заштите од дана почетка примене овог закона.

**Ранији почетак исплате права за социјално најугроженија незапослена лица**

**Члан 24.**

Изузетно од члана 23. овог закона, надлежни органи ће, на основу образложеног предлога комисије, најкасније до 31. јануара 2025. године, утврдити листу социјално најугроженијих незапослених лица са територије своје месне надлежности која испуњавају услове за остваривање права из члана 8. овог закона и донети, без подношења посебних захтева, решење о признавању права на социјално новчано давање за незапослене са листе, у износу од 20.000 динара по кориснику права.

Исплату права по решењу из става 1. овог члана вршиће Национална служба за запошљавање од 1. фебруара 2025. године.

Корисници права по решењу из става 1. овог члана наставиће да користе признато право у складу са овим законом и након почетка његове примене, у висини утврђеној актом Владе из члана 7. став 2. овог закона, па надаље, док за то испуњавају прописане услове.

**Ступање на снагу и почетак примене**

**Члан 25.**

Овај закон ступа на снагу осмог дана од дана објављивања у „Службеном гласнику Републике Србије”, а примењује се од 1. марта 2025. године.